En 29-årig nordmand, som i dag har tilstået, at have medvirket til hashsmuglingen i Aalbæk Havn, løftede i dag sløret for, at der var internt kærestedrama i banden, og han benyttede lejligheden til at håne PET-betjentene for deres skydeevner.

- Vi var rigtig gode venner, sagde han i dag ifølge TV2 Nord om en et år yngre medtiltalt nordmand, som blev såret i politiaktionen under anholdelsen i Aalbæk Havn 6. januar sidste år.

- Men så blev det kompliceret, fordi han blev forelsket i min kone, og det endte med, at hun gik fra mig og tog vores to børn med. Så jeg synes, det er lidt ærgerligt, at PET ikke er bedre til at skyde, sagde han i ærgrelse over, at den 28-årige kun blev såret at politiets skud.

- Hvis jeg havde vidst, at den 28-årige var med i det her, så havde jeg aldrig deltaget.

Fragtede hash op gennem Jylland

Han erkendte i dag sin medvirken i smugleraktionen. Den bestid i, at han transporterede 80 kilo hash fra Silkeborg til Frederiskhavn, og at han skaffede fire telefoner, der blev brugt under smugleriet, fremgår det af TV2 Nords retsreportage.

Hvem, han fik hashen fra i Silkeborg, ville han dog ikke ud med. Han kendte ham ikke, og han talte hverken dansk eller norsk, fortalte han dog.

I Frederikshavn blev hashen overdraget til en mand, hvorefter den indgik i den mængde på ialt 260 kilo hash, som i havnen i Aalbæk blev konfiskeret efter en dramatisk skudveksling, hvor en af de norske smuglere blev dræbt, en anden såret og tilsvarende med en dansk betjent.